यूं भी मेडीकल साइंस ने तो बाकायदा किसी भी तरह के शोर, ध्‍वनियों के धमाके को न केवल मनुष्‍य के लिए बल्‍कि प्रकृति के हर अंश के लिए प्राणघातक बताया है। संवेदना और सकारात्‍मकता दोनों के लिए शांति आवश्‍यक है ना कि शोरगुल। ध्‍वनियों के प्रदूषण ने आजकल हर तीसरे व्यक्‍ति को आक्रामक और गुस्‍सैल बना दिया है, नतीजतन शरीर और मन दोनों बीमार हो रहे हैं। इस तरह बीमार बने हम 'जिस सुख की कल्‍पना' पाले बाबाओं-मौलवियों की चौखटों तक जा पहुंचते हैं 'वही सुख' हमारे किसी धर्मस्‍थल, किसी शादी-ब्‍याह या किसी अन्‍य समारोह द्वारा 'अपने-अपने लाउडस्‍पीकर्स' के ज़रिए पहले ही छीना जा चुका है।